904/1947 Ú. l. I
Vyhláška ministra zahraničných vecí, ktorou sa vyhlasuje rozhodnutie Smiešanej komisie československo-maďarskej pre výmenu obyvateľstva číslo 43.

904.
Vyhláška
ministra zahraničných vecí
zo dňa 21. júla 1947,
ktorou sa vyhlasuje rozhodnutie Smiešanej komisie československo-maďarskej pre výmenu obyvateľstva číslo 43.

Vyhlasujem rozhodnutie č. 43 Smiešanej komisie zriadenej podľa Dohody uzavretej medzi Československou republikou a Maďarskom o výmene obyvateľstva zo dňa 27. februára 1946, publikovanej pod č. 145/46 Sb.
Podotýkam, že rozhodnutia tejto Smiešanej komisie sú povinné obe smluvné strany podľa ustanovenia článku XI., ods. 3 Dohody vykonať.

Minister zahraničných vecí:
Ján Masaryk v. r.


Československo-maďarská Smiešaná komisia pre výmenu obyvateľstva vyniesla na svojom mimoriadnom zasadnutí v Bratislave dňa 9. júla 1947 toto
rozhodnutie č. 43
o úprave právnych pomerov presídlencov, ktoré sa zakladajú na skutočnej držbe.
I.
(1) Konanie podľa platných právnych pravidiel, týkajúcich sa zápisu vlastníckeho práva skutočného držiteľa, treba s urýchlením začať, ak o to žiada skutočný držiteľ, pozemnoknižný vlastník, alebo iná osoba, určená v právnych pravidlách štátu príslušného podľa polohy nehnuteľností, a ak niektorá z týchto osôb sa má presídliť.
(2) Na takúto žiadosť povinné sú príslušné pozemnoknižné súdy Smluvných strán v každom štádiu konania postupovať s urýchlením a vykonať pojednávanie, resp. pojednávanie na mieste podľa možnosti ešte pred presídlením tak, aby presídľujúci sa účastník konania alebo iné osoby, ktoré v ňom treba vypočuť, mohly byť súdne vypočuté ešte pred svojím presídlením.
(3) Pri súpise majetku presídlenca, vypočuje súpisová komisia presídlenca aj na to:
a) či spisované nehnutelnosti sú jeho pozemnoknižným vlastníctvom a ak nie sú, kto je pozemnoknižným vlastníkom, s presným údajom jeho bydliska a zamestnania, ak zomrel, kto sú jeho zákonní dedicia, taktiež s presným údajom ich bydliska a zamestnania;
b) čo do všetkých týchto osôb, či sa majú presídliť alebo sa už presídlily; ďalej
c) na akom základe uplatňuje skutočný držiteľ nadobudnutie vlastníckeho práva (kúpopredajom, darovaním, dedením atď);
d) odkedy je v pokojnej držbe;
e) aké má dokazovacie prostriedky na tieto okolnosti (listiny, svedkovia atď.) a
f) kto sú vlastníci súsediacich pozemkov a kde bývajú.
Všetky tieto údaje treba presne zapísať do súpisového hárku.
(4) V záujme predbežného objasnenia skutočnej držby sú obe Smluvné strany oprávnené obstarať si ešte pred započatím pozemnoknižného konania dáta od presídleného skutočného držiteľa, a to prostredníctvom Osídľovacieho úradu, resp. Maďarského vládneho presídľovacieho komisariátu.
II.
Ak osobe už presídlenej ostala v štáte pôvodného bydliska nehnuteľnosť, na ktorú mala vlastnícky nárok na základe skutočnej držby, môže uplatňovať právo po tejto presídlenej osobe, zakladajúce sa na skutočnej držbe, podľa platných pozemnoknižných predpisov aj štát nadobúdajúci nehnuteľnosť na základe č. VII Dohody. V tomto prípade treba v pozemkovej knihe vlastnícke právo na základe práva skutočného držiteľa vložiť v prospech štátu, ktorý nadobudol nehnuteľnosť podľa čl. VII Dohody.
III.
(1) Ak v konaní, začatom podľa predošlých článkov, bude pripadne potrebné, aby boli vypočutí skutočný držiteľ, pozemnoknižný vlastník alebo iná osoba a ktorejkoľvek z týchto osôb býva na území druhej Smluvnej strany, vykonajú príslušné pozemnoknižné súdy oboch Smluvných strán vypočutie na priame dožiadanie pozemnoknižných súdov druhej Smluvnej strany.
(2) Pozemnoknižný súd, povolaný rozhodnúť o žiadosti, pošle usnesenie o nariadení vypočutia Maďarskému vládnemu presídľovaciemu komisariátu prostredníctvom Osídľovacieho úradu, ak ide o presídlenie do Maďarska, resp. Osídľovaciemu úradu prostredníctvom Maďarského vládneho presídľovacieho komisariátu, ak ide o presídlenie do Československa, aby na umožnenie vypočutia zistil nové bydlisko presídlenej osoby a aby dožiadanie spolu s jeho prekladom, ktorý vyhotoví, bezprostredne poslal pozemnoknižnému súdu príslušnému podľa nového bydliska.
(3) Pozemnoknižný súd vykoná dožiadanie a pošle zápisnicu, spísanú o vypočutí, Osídľovaciemu úradu prostredníctvom Maďarského vládneho presídľovacieho komisariátu, ak ide o vypočutie v Maďarsku, resp. Maďarskému vládnemu presídľovaciemu komisariátu prostredníctvom Osídľovacieho úradu, ak ide o vypočutie v Československu; tieto úrady pošlú zápisnice a prípis pozemnoknižného súdu spolu s prekladmi, ktoré vyhotovia, priamo dožiadajúcemu pozemnoknižnému súdu.
(4) Doručenia, potrebné v tomto konaní, vykoná pozemnoknižný súd príslušný podľa miesta doručenia pri obdobnom použití ustanovení ods. 2 a 3.
IV.
(1) Štát, uplatňujúci právo, môže od svojho presídleného právneho predchodcu požadovať náhradu hotových výdavkov, ktoré mu v tomto konaní vznikly a budú súdne určené, a môže ich odpočítať z náhrady určenej za nehnuteľnosť podľa čl. VII Dohody. Svedecké a iné trovy pripadne vzniklé v druhom štáte výkonom dožiadania hradí dožiadaný súd z kancelárskeho paušálu; tieto trovy nie sú predmetom medzištátneho vyúčtovania.
(2) Listiny, osvedčujúce nadobudnutie nehnuteľnosti, možno pripadne predložiť aj dožiadanému súdu.
(3) Konaniu neprekáža, že sa pozemnoknižný vlastník presídlil alebo že má pobyt na území druhého státu.
(4) Ak presídlená osoba už pred svojím presídlením začala pozemnoknižné konanie spomenuté v tomto rozhodnutí, v konaní sa pokračuje; do práv presídlenej osoby vstupuje štát nadobúdajúci vlastníctvo, ale presídlená osoba môže sa aj ďalej zúčastniť’ na konaní a jej právo podať opravné prostriedky ostáva nedotknuté.
(5) Konanie, žiadané na základe tohto rozhodnutia, a v ňom použité úradné svedectvá sú oslobodené od kolkov a poplatkov.